作者:杜牧
標題:夏州崔常侍自少常亞列出領麾幢十韻
內容:帝命詩書將，登壇禮樂卿。三邊要高枕，萬裡得長城。對客猶褒博，填門已旆旌。腰間五綬貴，天下一家榮。野水差新燕，芳郊哢夏鶯。別風嘶玉勒，殘日望金莖。榆塞孤煙媚，銀川綠草明。戈矛虓虎士，弓箭落雕兵。魏絳言堪採，陳湯事偶成。若須垂竹帛，靜勝是功名。